COMAN ตั้งเป้าปี 60 รายได้โตทะลุ 20% คาดดีลซื้อกิจการ เห็นความชัดเจนในปีนี้
COMAN ตั้งเป้าปี 60 รายได้โตทะลุ 20% - ฟุ้งยอด Backlog รวม 50 ลบ. ทยอยรับรู้ฯ 1-2 ปีข้างหน้า, คาดดีลซื้อกิจการ-ร่วมทุน เห็นความชัดเจนในปีนี้
23 ก.พ. 2560

นายสมบูรณ์ ศุขีวิริยะ ประธานเจ้าหน้าที่บริหาร บริษัท โคแมนชี่ อินเตอร์เนชั่นแนล จำกัด (มหาชน) หรือ COMAN เปิดเผยว่า ในปี 60 บริษัทตั้งเป้ารายได้เติบโตมากกว่า 20% โดยปัจจุบันมีงานในมือที่รอรับรู้รายได้ (Backlog) รวม 40-50 ล้านบาท ซึ่งรวมถึงบริษัท เอ็มเอสแอล ซอฟต์แวร์ (ไทยแลนด์) จำกัด (MSL) บริษัทย่อยของบริษัทด้วย โดยคาดว่าจะทยอยรับรู้ต่อเนื่อง 1-2 ปีข้างหน้า
พร้อมกันนั้นบริษัทมีแผนจะดำเนินงานตามแผนงานที่วางไว้ทั้งการเข้าซื้อกิจการหรือการร่วมทุนในธุรกิจที่เกี่ยวเนื่องซอฟต์แวร์เพื่อธุรกิจท่องเที่ยวอย่างครบวงจร ซึ่งเชื่อว่าจะมีความชัดเจนแน่นอน เนื่องจากบริษัทมีเงินพร้อมในการลงทุน โดยกว่า 70% ของเม็ดเงินลงทุนมาจากการระดมทุนด้วยการเสนอขายหุ้น IPO ประมาณ 200-250 ล้านบาท รวมทั้งจะเดินหน้าเพิ่มตัวแทนจำหน่าย (ดีลเลอร์) ซึ่งปัจจุบัน COMAN มีดีลเลอร์ 7 ประเทศ จากจำนวนลูกค้าทั้งหมด 17-18 ประเทศ
“ผมเดินธุรกิจตามแผนที่เราให้ไว้กับผู้ถือหุ้นอย่างแน่นอน ตอนนี้เราเร่งแผนในต่างประเทศเพิ่มขึ้น จากปัจจุบันที่มีสัดส่วน 10-15% โดยเฉพาะการเพิ่มดีลเลอร์เป็นเรื่องที่เห็นก่อน แต่ยังคงขยายฐานในประเทศใกล้ๆ ประเทศไทยเพื่อรองรับลูกค้าในกลุ่มอาเซียน ส่วนแผนการซื้อกิจการหรือการร่วมทุน เชื่อ 1-2 ดีล ในปีนี้เห็นแน่นอนตามที่ผมได้พูดไว้ ซึ่งจะสนับสนุนต่อการเติบโตรายได้ที่เพิ่มขึ้น โดยในปี 60 ตั้งเป้าหมายรายได้โตเกิน 20% เมื่อเทียบกับปีที่ผ่านมา”นายสมบูรณ์ กล่าว
สำหรับผลการดำเนินงานของบริษัทในไตรมาส 4/59 มีรายได้รวม 44.67 ล้านบาท เพิ่มขึ้น 8.78  ล้านบาท หรือ 24.5% เมื่อเทียบกับช่วงเดียวกันของปีก่อนหน้าที่มีรายได้รวม 35.88 ล้านบาท มีกำไรสุทธิ 15.17 ล้านบาท เพิ่มขึ้น 5.92ล้านบาท หรือ 64% เมื่อเทียบกับช่วงเดียวกันของปีก่อนมีกำไรสุทธิ 9.25 ล้านบาท โดยได้รับปัจจัยหนุนจากนโยบายรัฐบาลกระตุ้นการท่องเที่ยว รวมทั้งในช่วงปลายปีเป็นช่วงไฮซีซั่นของธุรกิจ ส่งผลให้มีลูกค้าเพิ่มขึ้น  หนุนรายได้และกำไรเติบโตอย่างมีนัยสำคัญ
ส่วนผลงานในปี 59 มีรายได้รวม 133.1 ล้านบาท เพิ่มขึ้น 32 ล้านบาท หรือ 31.6% เมื่อเทียบกับช่วงเดียวกันของปีก่อนหน้าที่มีรายได้รวม 101.14 ล้านบาท มีกำไรสุทธิ 33.37 ล้านบาท หรือ 23.24% เมื่อเทียบกับช่วงเดียวกันของปีก่อนมีกำไรสุทธิ 27.08 ล้านบาท 